Lyridai
Lyridai – meteorų srautas, kasmet matomas balandžio 15–29 d. Piką pasiekia balandžio 22 d. Šio meteorų srauto radiantas yra netoliese Lyros žvaigždyno (iš čia pavadinimas), atrodo, kad jie atskrieja iš dangaus vietos, esančios greta Vegos žvaigždės. Lyridų šaltinis – kometa C/1861 G1 Thatcher. Lyridai stebimi jau maždaug 2700 metų: istorinės žinios siekia 687 m. pr. m. e. (Senovės Kinija). Lyridų meteorai greiti (skrieja 47 km/s greičiu) ir ryškūs. Piko metu per valandą danguje paprastai sužimba 10–20 meteorų, o retesniais atvejais pasitaiko ir 100 meteorų per valandą. Intensyvesni srautai stebėti 1803 m. Virdžinijoje, JAV, 1922 m. Graikijoje, 1945 m. Japonijoje, 1982 m. JAV. Nors lyridai paprastai nepalieka ilgų švytinčių dulkių uodegų, kai kada sužimba bolidas.